कभिड बेरामनि थाखाय हादरनि सरासनस्रा सुबुंफोरा रांखान्थियाव लोरबां जानायजों लोगोसे सोलोंथाइ बिथाङावबो गोबां खहा लाबोदों। कभिडनि गिख्रंथाव थासारि समाव सोरखारि-सोरखारि नङै फरायसालिफोरा फरायसा-फरायसुलिफोरनि मोजांनि थाखाय अनलाइन क्लास लादोंब्लाबो बेयाव बिसोर बेसेबां मुलाम्फा जानो हादों ? बे बेलायाव सोरबा सानदोंना ? मानोना माखासे फरायसा-फरायसुलिफोरा अनलाइन क्लासनि मुङाव क्लास खालामनानै मबाइल फनथिंसो गोबां गोसो होनाय नुनो मोन्दों। बिसोर बादि फरायसा-फरायसुलिफोरा माबोरै फिन फरा बिजाबजों गावखौनो गोरोब होनो हागोन ? बेखौबो एसे साननो गोनां बाथ्रा जानानै फैदों। अनलाइन क्लास लानाया गाज्रि बेखौ बुंनो थाङाखै । नाथाय अनलाइन क्लास लानायनि मुङाव मबाइल फनखौ सानफाथोलो गावजों लाफानानै आबां-जाबां गेम गेलेग्रा फरायसा-फरायसुलिफोरनि बेलायावसो बुंदों। बिदि फरायसा-फरायसुलिफोरनि आखुनि सायाव गामिनि लेखा गोरों सुबुंफोरा मेगन होयाब्ला बेबो सानसे समाव मोनसे बेराम बादि जागोनखौ नुहुरो। बिनि थाखाय जों सोरखौ दाय होनो हागोन ? फरायसा-फरायसुलिफोरनि बिमा-बिफा ना सोरखार ना फरायसा-फरायसुलिफोरखौ ? जों बे मोनथामनि रावखौबो दाय होनो हाया। होनांगोन कभिड बेरामनि सायाव नङाबा कर’ना जिउसाखौसो। बे कभिड बेरामनि थाखाय थांनाय बोसोर मोनसे सोलोंथाइ बोसोरा गाज्रि जालांबाय। बे बोसोरनि सोलोंथाइ बोसोरादि गाज्रि जानो थांनायखौ बयबो साननो गोनां जादों। बे बेलायाव गोबाङानो जिउआव गोबां रोखोमनि गाज्रि गोहोम गोग्लैदों। दा फिन फैगौ 13 मेनिफ्राय सान 15 लकडाउन फोसावबाय। दासान्दै अनलाइन क्लास जानायनि थाखाय फरायसा-फरायसुलिफोरनि देहायारि-गोसोयारि थासारिजों लोगोसे सोलोंथाइ जिउसिम नोजोर होयोब्ला फिन लकडाउन फरा फोरोंथाया जागायबाय। बिदि फरा फोरोंथायाव फरायसा-फरायसुलिफोरा मुलाम्फा जामारगोनना ? बेसे फोथाय जागोन बिदि फोरोंथाया ? बि सोंनायनि फिनाया रावनिबो आखायाव गैया बुंजायो। दा आसामनि गोबां जायगायाव लोरबां नेटवर्क लोगोसे गोबां बिमा-बिफाफोरा गावनि फिसानो गंसे स्मार्ट फन एबा लेपटप बायनानै होनो हाया। बिनिखायनो गोबां फरायसा-फरायसुलिफोरा अनलाइन क्लास लानो गोसो जाब्लाबो लानो हाया। बिदि थासारिया थांनाय बोसोरावबो गोबां फरायसा-फरायसुलिफोरा मोगा-मोगि जानांदोंमोन। खायसे फरायसाफोरा अनलाइन क्लास लानो मोनैनि गावनि जिउखौ फोजोबनानै लानाय बादि जाथायबो जालांदोंमोन। बिनिखायनो थांनाय बोसोराव जानाय बादि जाथायफोर जेन फिन जानो हाया बिनि थाखाय गोदान सोरखारा राहा लायोब्ला मोजां जागौ होननानै सानो। दा बे अनलाइन क्लासखौ माबादि खालामब्ला गासै थाखोनि फरायसा-फरायसुलिफोरा मुलाम्फा जागोन बिनि सायाव गोथौ साननो गोनां सम जानानै फैथारबाय। नङाब्ला बे बोसोरनि सोलोंथाइ बोसोराबो ओरैनो थांसिगोन।